Библија (Бакотић) : Прва Петрова посланица


Глава 1.
1 Петар, апостол Исуса Христа, онима који су страни и расејани по Понту, Галатији, Кападокији, Азији и Витинији,

2 и који су по провиђењу Бога Оца и посвећењу Духа Светога изабрани да постану послушни и да саучествују у кропљењу крви Исуса Христа: Да вам се умножи милост и мир!

3 Благословен Бог, Отац Господа нашега Исуса Христа, који нас по великом милосрђу своме препороди ка живој нади ускрсењем Исуса Христа из мртвих,

4 а за наслеђе непропадљиво, које неће иструнути ни увенути, које је сачувано на небесима за вас,

5 и које је сила Божја вером сачувала за спасење, приправљено да се објави у последње време!

6 То је оно што чини вашу радост, и ако сте данас мало (као што и треба) жалосни због разних искушења,

7 да би се кушање ваше вере, скупоценије од злата пропадљивог (које се ипак куша огњем) нашло на хвалу и част и славу, кад се појави Исус Христос,

8 кога не видевши љубите, и у кога, и не видећи га сад, верујете, радујући се неисказивом и славном радошћу,

9 јер ћете као цену вере своје примити спасење душа својих.

10 То спасење тражише и испитиваше пророци који прорекоше милост која је вама одређена,

11 истражујући време и прилике које је Дух Христов, који је у њима био, показивао, и који унапред доказаше муке Христове и славу која је имала за њима доћи.

12 И њима се откри да није за њих саме, него за вас да су они били делитељи ових ствари, које су вама сад објавили они који су вам проповедали јеванђеље по Духу Светоме, посланоме с неба, а у које анђели желе да се загледају.

13 Зато, запрегните бедра ума свога, будите трезвени и имајте пуну наду у милост која ће вам се принети кад се појави Исус Христос.

14 И као послушна деца, не владајте се по жељама ранијег времена, кад сте били у незнању,

15 него како је онај који вас је позвао свет, тако будите и ви свети у целом живљењу своме.

16 Јер је писано: "Будите свети, јер сам ја свет".

17 И ако зовете Оцем онога који без личних обзира суди свакоме по делима његовим, проведите са страхом време вашег путовања,

18 знајући да из таштог свог живљења, које сте наследили од отаца својих, не искуписте се пропадљивим сребром или златом,

19 него скупоценом крвљу Христа, као безазлена и пречиста јагњета,

20 који би одређен још пре постања света, а јави се у последња времена, вас ради,

21 који по њему верујете у Бога, који га ускрсну из мртвих, да би ваша вера и нада биле у Бога.

22 Очистивши душе своје послушањем истине, да бисте по Духу постигли искрену братску љубав, љубите један другога од свег срца,

23 јер сте препорођени не семеном које труне, него које не труне, речју Бога, који живи и вечно остаје.

24 Јер "Свачије је тело као трава, и сва слава његова као травни цвет. Осуши се трава, отпада цвет,

25 али реч Господња за навек остаје." А та је реч она која вам је објављена.

Глава 2.
1 Одбаците дакле сваку пакост и свако лукавство и лицемерје и завист и сва опадања,

2 и, као новорођена деца, зажелите се духовнога и чистога млека, да у њему узрастете за спасење,

3 јер окусисте да је добар Господ.

4 Приступајте к њему, камену живу, одбаченом од људи, али пред Богом изабраном и скупоценом. 5 А и ви сами као живо камење узидајте се, да би се подигао дом духовни и свето свештенство, да се приносе приноси духовни који су по Исусу Христу Богу угодни.

6 Јер у Писму стоји написано: "Ево мећем у Сиону камен угаони, изабрани, скупоцени, и ко у њега верује неће збуњен бити."

7 За вас је, дакле, који верујете част, а за оне који не верују: "Камен који зидари одбацише, постаде глава од угла, и камен спотицања и стена саблазни",

8 на коју се спотичу зато што не вероваше речи, и то је судбина њихова.

9 Али ви сте изабран род, краљевско свештенство, свети народ, народ стечен да објави крепост онога који вас позва из таме к чудесној светлости својој;

10 који некад не бејасте народ, а сад сте народ Божји; који не стекосте милосрђе, а сад сте добили милосрђе.

11 Љубљени, молим вас као странце и путнике на земљи, да се чувате телесних жудњи, које с душом рат воде.

12 Владајте се добро међу паганцима, да би и у ономе због чега вас опадају као злочинце, приметили ваша добра дела и хвалили Бога у дан похођења.

13 Господа ради будите покорни свакој власти која је међу људима постављена, било краљу као највишему,

14 било намесницима као од њега посланим за кажњавање злочинаца и за хваљење добрих људи.

15 Јер је тако Божја воља да добрим делима ућуткате незналице и безумнике,

16 и то као слободни људи, али не служећи се слободом као копреном за покривање пакости, него поступајући као праве слуге Божје.

17 Поштујте свакога, браћу љубите, Бога се бојте, дајте част краљу!

18 Слуге, будите покорни са сваким страхом господарима својим, и не само добрима и благима, него и злима.

19 Јер је то милост подносити жалости ради савести пред Богом, трпећи на правди.

20 Јер каква је слава ако се трпе муке зато што су се починиле кривице? Него ако добро чинећи муке трпите, то је милост пред Богом.

21 А на то сте и позвани, јер и Христос претрпи за вас, и вама остави углед да идете његовим трагом,

22 "Он, који греха не учини, и у чијим устима не нађе се превара,"

23 који, увређен, не одговори увредом, мучен, не изусти претње, него се ослањаше на онога који право суди;

24 који грехе наше сам изнесе на телу своме на дрво, да бисмо ми, умрли гресима, за правду живели, и чијим се ранама ви исцелисте.

25 Јер бејасте као залутале овце; али сад се вратисте к пастиру и чувару душа својих.

Глава 3.
1 Жене, будите покорне својим мужевима, да ако који и не слушају реч, без речи да се добију понашањем својих жена

2 кад виде чисто и повучено живљење ваше.

3 Ваше украшавање да не буде с поља и да се не састоји у плетењу косе и у златним накитима и у хаљинама које носите,

4 него нека оно буде у тајној скровитости срца, у непропадљивој чистоти питомога и тихога духа, који је пред Богом у великој цени.

5 Јер се тако некад украшаваху и свете жене, које се уздаху у Бога и покораваху се својим мужевима,

6 као што Сара слушаше Авраама и зваше га господарем, чије сте ви кћери постале, ако чините добро, а да вас не помути никакав страх.

7 Мужеви, показујте се и ви разумни у односима са својим женама, као са слабијим женским родом, и поштујте их као сунаследнице милости живота. Тако нека буде, да се не смету молитве ваше.

8 Најзад будите сви сложни у мислима и у осећањима, пуни братске љубави, милосрђа, понизности.

9 Не враћајте зла за зло, ни увреде за увреду, него напротив благослиљајте, знајући да сте на то били позвани, да бисте наследили благослов.

10 "Јер ко хоће живот да заволи и да види срећне дане, нек задржи језик свој од зла, усне своје од преварних речи;

11 нек се уклони од зла и нек добро чини, нека тражи мир и устраје у њему.

12 Јер су очи Господње над праведницима, и уши његове пазе на молитве њихове. Али је лице Господње против оних који зло чине."

13 И ко ће вама наудити ако сте ревни за добро? -

14 Али кад бисте и претрпели због правде, блажени сте! "Не плашите их се, не помутите се,

15 него у срцима својим Христа, Господа, славите," свагда готови да крепошћу и благошћу одговорите свакоме који вас запита откуд вам ваше надање,

16 и имајући увек чисту савест, да би у ономе зашто вас опадају као злочинце, постидели се они који куде ваше добро живљење по Христу.

17 Јер је боље, ако је таква воља Божја, да претрпите чинећи добро, него ли чинећи зло.

18 И Христос једанпут за грехе нашр претрпи, праведник за неправеднике, да нас приведе к Богу, убијен бивши у пути, али ожививши у Духу,

19 којим проповеда и духовима у тамници,

20 који некад беху неверни, када се трпљење Божје продужаваше у дане Нојеве, док се грађаше корабља, у којој мало, то јест осам душа, спасе се кроз воду.

21 Та је вода била слика крштења, које није прање путене нечистоте, него залога добре савести према Богу, и које спасава сад и вас ускрсењем Исуса Христа,

22 који је с десне стране Богу, пошто пође на небо, те се њему и анђели и власти и силе покорише.

Глава 4.
1 Када дакле Христос претрпи у пут, и ви се том мишљу наоружајте. Јер ко претрпи у пути престао је да греши,

2 да време које му још остаје да живи у пути не проведе више по жудњама човечјим, него по вољи Божјој.

3 Доста је што смо прошло време живота провели испуњујући вољу паганаца, ходећи у разврату, за жудњама, у пијанству, у прекомјерном једењу и пијењу и у поганом идолопоклонству.

4 Зато се они чуде што ви не трчите с њима у тај вртлог разврата, и клевећу вас.

5 Они ће одговарати ономе који је готов да суди живима и мртвима.

6 Јер се јеванђеље проповеди и мртвима, зато да, пошто су примили суд као људи у пути, живе даље духом по Богу.

7 Близу је крај ових ствари. Будите дакле мудри и трезни и устрајте у молитвама.

8 А пре свега имајте постојану љубав међу собом, јер: "Љубав много греха покрива."

9 Будите гостољубиви међу собом, без гунђања.

10 Служите се међу собом сваки од вас даром који је примио, као добри делитељи разних милости Божјих.

11 Ако ко говори, нека говори, (као) објављујући речи Божје; ако ко службу врши, нек је врши по моћи коју Бог даје, да се у свачему слави Бог по Исусу Христу, коме припада слава и моћ на векове векова! Амин!

12 Љубљени, не чудите се ватри која је у вама за искушавање ваше, као да вам се нешто чудно дешава,

13 него се радујте што суделујете у трпљењу с Христом, да бисте имали радост и весеље кад се појави слава његова.

14 Ако бивате укорени за име Христово, благо вама! -, јер Дух славе, Дух Божји, почива на вама.

15 Али да нико од вас не претрпи као крвник, или као лупеж, или као разбојник, или као онај који се меша у туђе послове.

16 А ко претрпи као хришћанин, нека се не стиди за то, већ нека слави Бога за то име.

17 Јер је ово време кад ће да почне суђење од дома Божјега, а ако оно најпре од нас почне, која ли ће бити судбина онима који не слушају Божјег јеванђеља?

18 И ако се праведник с муком спасе, какви ће постати бездушник и грешник?

19 Зато и они који претрпе по вољи Божјој, нека му као верноме Творцу предаду душе своје чинећи добра дела.

Глава 5.
1 Ево препорука које управљам старешинама који су међу вама, ја који сам такође старешина и сведок Христова трпљења, и имам дело у слави која ће се јавити:

2 Пасите стадо Божје које вам је предато и надгледајте га, не силом него добровољно, и не за нечист добитак, него из добра срца,

3 и не као да владате онима који су вам у део поверени, него будите угледи стаду;

4 и кад се појави поглавар пастирски, примићете непропадљив венац славе.

5 Тако и ви млађи, слушајте старешине, и међу собом се са понизношћу лепо пазите, јер "Одолева Бог силницима, али милост понизнима чини."

6 Понизите се дакле под силну руку Божју, да вас он повиси кад дође време.

7 Све своје бриге метните на њега, јер се он брине за вас.

8 Будите трезвени и бдите. Противник ваш, ђаво, као лав ричући ходи и тражи кога да прождре.

9 Браните се од њега чврстом вером, знајући да једнаке патње погађају и вашу браћу у свету.

10 Бог сваке милости, који вас позва на вечну своју славу у Исусу Христу, он да вас, пошто за кратко време претрпите, усаврши, утврди, укрепи и утемељи. 

11 Њему моћ на векове векова! Амин!

12 По Силвану, вашему верном брату пред очима мојим, пишем вам ово мало, светујући вас и сведочећи да је то права милост Божја у којој стојите.

13 Поздравља вас Црква с вама изабрана у Вавилону и Марко син мој.

14 Поздравите један другога целивом љубави. Мир вама свима у Исусу Христу!